SL Uradni list Evropske unije C 312/26

Objava vloge za spremembo v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

2013/C 312/15

V skladu s členom 51 Uredbe (EU) št. 1151/2012 Evropskega parlamenta in Sveta je ta objava podlaga za uveljavljanje pravice do ugovora zoper vlogo za spremembo (1).

ENOTNI DOKUMENT

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (2)

„REQUEIJÃO DA BEIRA BAIXA“

ES št.: PT-PDO-0005-0847-10.01.2011

ZGO ( ) ZOP ( X )

1. Ime

„Requeijão da Beira Baixa“

2. Država članica ali tretja država

Portugalska

3. Opis kmetijskega proizvoda ali živila

3.1 Vrsta proizvoda

Skupina 1.4 Drugi proizvodi živalskega izvora (jajca, med, različni mlečni proizvodi razen masla itd.)

3.2 Opis proizvoda, za katerega se uporablja ime iz 1. točke

Proizvod „Requeijão da Beira Baixa“ se pridobiva na opredeljenem geografskem območju, in sicer s segrevanjem sirotke, ki je stranski proizvod pri izdelavi proizvodov „Queijos da Beira Baixa“ (siri iz pokrajine Beira Baixa) (Queijo de Castelo Branco ZOP, Queijo Amarelo da Beira Baixa ZOP in Queijo Picante da Beira Baixa ZOP), pri čemer pride do obarjanja ali koagulacije laktalbumina in laktoglobulina. Gre za svež, nefermentiran proizvod.

3.2.1 Kemijske lastnosti

Sestava proizvoda je heterogena, saj se pri njegovi izdelavi uporabljajo mleko dveh vrst prežvekovalcev (ovc in koz) in sirotka različnih vrst sira, pridobljene z različnimi proizvodnimi postopki.

Vlaga: 60–70 %

Skupna vsebnost maščob: 14–19 g/100 g proizvoda

Skupna vsebnost beljakovin: 10–13 g/100 g proizvoda

Pepel: 1,4–1,8 g/100 g proizvoda

3.2.2 Fizikalne lastnosti

Oblika: proizvod Requeijão da Beira Baixa ima obliko prisekanega stožca in značilen križast vzorec zaradi tradicionalnih pletenih ali plastičnih košar, v katerih se sir odceja. Vsaka enota je lahko težka med 150 g in 400 g.

Tekstura: proizvod nima skorje. Je mehak in ima lahko, zrnato strukturo; je rezljiv ali mazljiv, se zlahka reže in je bele barve.

Okus in aroma: proizvod je mlečno-sladkega okusa s prijetno aromo in se v ustih zlahka topi.

3.3 Surovine (samo za predelane proizvode)

Requeijão da Beira Baixa se izdeluje iz sirotke, pridobljene kot stranski proizvod pri proizvodnji sirov „Queijos da Beira Baixa“, ki se ji doda pitna voda ter surovo ovčje ali kozje mleko z opredeljenega geografskega območja.

Voda ter ovčje in kozje mleko lahko sestavljajo 10 % skupne količine uporabljene sirotke.

3.4 Krma (samo za proizvode živalskega izvora)

Edini možni proizvodni sistem je tradicionalni ekstenzivni način kmetovanja z majhnimi čredami. Živali se celo leto večino dneva pasejo, zvečer pa se vrnejo v hlev, kjer jih pomolzejo in kjer vsaj pozimi tudi prenočijo. Živali se prehranjujejo izključno z naravno krmo ali krmo, obogateno s pašnimi rastlinami, ki so prilagojene značilnostim tal in podnebnim značilnostim zadevne regije, ki vplivajo na ekstenzivni način kmetovanja, v obdobjih, ko take krme ni v izobilju, pa se prehrana dopolni s skladiščeno krmo (seno in slama), pridobljeno izključno na opredeljenem geografskem območju proizvodnje iz 4. točke.

3.5 Posebni proizvodni postopki, ki jih je treba izvajati na opredeljenem geografskem območju

„Requeijão da Beira Baixa“ je dopolnilni proizvod, pridobljen ob proizvodnji sirov „Queijos da Beira Baixa ZOP“, ki se proizvajajo na istem geografskem območju.

Čeprav se sir „Requeijão da Beira Baixa“ proizvaja pri visokih temperaturah, je zaradi visoke vsebnosti beljakovin, laktoze in vode ob izvajanju postopkov po proizvodnji dovzeten za razvoj mikroorganizmov. Zadevne kakovostne in količinske spremembe mikroflore se kažejo v spremembah fizikalnih in kemijskih lastnosti, ki v veliki meri odločajo o tem, ali bo proizvod končnemu porabniku všeč.

To pomeni, da je treba celoten postopek pridobivanja proizvoda „Requeijão da Beira Baixa“ opraviti v istih proizvodnih obratih, v katerih se proizvajajo siri „Queijos da Beira Baixa ZOP“, in torej tudi na istem geografskem območju. Le v takih razmerah je mogoče preprečiti poslabšanje kakovosti in pristnosti, do katerega bi prišlo zaradi izvajanja več zaporednih postopkov in/ali postopkov s časovnim zamikom ter ki bi škodovalo interesom proizvajalcev in porabnikov.

3.6 Posebna pravila za rezanje, ribanje, pakiranje itn.

Čeprav se sir „Requeijão da Beira Baixa“ proizvaja pri visokih temperaturah, je zaradi visoke vsebnosti beljakovin, laktoze in vode ob izvajanju postopkov po proizvodnji dovzeten za razvoj mikroorganizmov. Zadevne kakovostne in količinske spremembe mikroflore se kažejo v spremembah fizikalnih in kemijskih lastnosti, ki v veliki meri odločajo o tem, ali bo proizvod končnemu porabniku všeč.

Zato morajo biti materiali, ki se uporabljajo za pakiranje proizvoda „Requeijão da Beira Baixa“ ali so v stiku z njim, neoporečni in z vsebino ne smejo reagirati. Dovoljeno je vakuumsko pakiranje ali kakršna koli druga oblika pakiranja, za katero je dokazano, da je z njo mogoče zagotoviti pogoje, potrebne za ohranitev proizvoda in njegove splošne kakovosti.

Da se prepreči ponavljajoče se ravnanje s proizvodom, ki bi lahko poslabšalo njegovo kakovost, se proizvod poleg tega lahko pakira le na območju iz 4. točke.

3.7 Posebna pravila za označevanje

Proizvod mora izpolnjevati pravne zahteve za označevanje, poleg tega pa mora biti na oznaki proizvoda tudi naslednji logotip.

4. Kratka opredelitev geografskega območja

Geografsko območje proizvodnje surovin, predelave in pakiranja, ki sovpada z geografskim območjem proizvodnje sirov „Qeijos da Beira Baixa ZOP“, vključuje občine (concelhos) Belmonte, Castelo Branco, Fundão, Idanha-a-Nova, Mação, Oleiros, Penamacor, Proença-a-Nova, Sertã, Vila de Rei in Vila Velha de Ródão ter lokalne skupnosti (freguesias) Aldeia de São Francisco, Aldeia do Souto, Barco, Boidobra, Casegas, Conceição, Covilhã, Dominguiso, Ferro, Orjais, Ourondo, Peraboa, Peso, Santa Maria, São Jorge da Beira, São Martinho, São Pedro, Sobral de São Miguel, Teixoso, Tortosendo, Vale Formoso in Vales do Rio v občini Covilhã.

5. Povezanost z geografskim območjem

5.1 Posebnosti geografskega območja

Tradicionalni ekstenzivni načini kmetovanja, značilni za to regijo, so tesno povezani s prevladujočim podnebjem in zemljo, ki v veliki meri pogojujeta razvoj krmnih rastlin. Za podnebje v tej regiji so značilne visoke povprečne letne temperature, dolga, topla in suha poletja ter blage zime z na splošno razmeroma nizkimi količinami povprečnih padavin in občasno slano. Prevladujoča značilnost tega območja je sušnost, ki se povečuje od severa proti jugu in od zahoda proti vzhodu.

Naravni pašniki na peščenih tleh so porasli s travo, ki se bolje razvija in razrašča (Agrostis, Poa itd.), ter enoletnimi stročnicami večje vrednosti za pastirsko dejavnost (Ornitopus, T. Cherleri, T. Arvense itd.). Pašniki na manj utrjenih tleh granitnega izvora, poraščeni z enoletnimi travami, ki se slabo razvijajo (Vulpia, Periballia), in nekaterimi stročnicami z manjšo prehransko vrednostjo (Trifolium angustifolium in T. Stellatum), so manj kakovostni in dajejo majhen izkoristek. Na tleh iz skrilavca, če upoštevamo le predele, na katerih tla dobro zadržujejo vodo, so pašniki sprejemljive kakovosti, na katerih prevladujejo enoletne trave, najpogosteje ljuljke (Lolium spp.). Stročnice so večinoma primerne za pastirsko dejavnost (Tifolium spp. in Ornithopus).

Zato je ob takšni raznovrstnosti jasno, da je za sloves proizvoda Requeijão da Beira Baixa deloma zaslužno znanje, pridobljeno z dobrimi praksami skupnosti, ki so iz heterogenih surovin, na voljo glede na letni čas, vrste živali za pridelavo mleka, uporabljene tehnologije in vrste sira, pri katerih se pridobiva sirotka, znale proizvesti visokokakovosten proizvod enotnega okusa.

5.2 Posebnosti proizvoda

Posebnost in značilnosti proizvoda so rezultat uporabljenih surovin in metod njihovega pridobivanja, zanje pa so, kot že omenjeno, v veliki meri zaslužne dobre prakse skupnosti, ki so z uporabo tehnik in znanja prednikov znale ohraniti proizvod.

Requeijão da Beira Baixa se izdeluje iz sirotke, pridobljene kot stranski proizvod pri proizvodnji sirov „Queijos da Beira Baixa“ z istega območja. Sirotka se odcedi, da se odstranijo stranski proizvodi sirnine; če je bilo mleko soljeno, se doda voda. Sirotka se nato segreje na temperaturo od 80 °C do 90 °C, pri čemer jo je treba ves čas počasi mešati, dokler se ne začne koagulacija, razpoznavna po pojavu kosmičev, ki se zaradi svoje majhne gostote nabirajo na površini. Temperatura se zniža in mešanje ustavi do trenutka, tik preden se doseže vrelišče, kar lahko traja od 15 do 30 minut. Da se zagotovita boljši izkoristek in bolj čvrsta masa, se tik pred vretjem navadno doda malo ovčjega ali kozjega mleka. Nato se masa z zajemalko vzame iz posode, v kateri je potekala koagulacija, in da v majhne pletene ali plastične košare, da dobi želeno obliko, velikost in gostoto. Ti postopki so rezultat večletnega nenehnega dela na proizvodu v regiji, zaradi česar so se v tej regiji na določen način razvili gostota, oblika in velikost proizvoda.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali značilnostjo proizvoda (pri ZGO)

Ovčje in kozje mleko za izdelavo sirov „Queijos da Beira Baixa“, ob kateri se pridobivajo surovine za izdelavo proizvoda „Requeijão de Beira Baixa“, mora izvirati izključno s kmetijskih gospodarstev na geografskem območju proizvodnje. Proizvodni sistem mora biti tradicionalni ekstenzivni način kmetovanja z majhnimi čredami. Živali se velik del dneva pasejo, zvečer pa se vrnejo v hlev, kjer jih pomolzejo in kjer vsaj pozimi tudi prenočijo.

Osnovo njihove prehrane tako sestavlja naravna krma ali krma, obogatena s pašnimi rastlinami, ki so prilagojene značilnostim tal in podnebnim značilnostim regije. Gojenje krmnih rastlin za proizvodnjo sena in pašo čred je bilo vedno ustaljena praksa v celotni regiji. Tako ima mleko ovc in koz, ki se pasejo v regiji, nekatere lastnosti, ki ga povezujejo z lokalnim okoljem in načinom vzreje ovc in koz.

Zaradi vseh teh geografskih in človeških dejavnikov ima proizvod posebne značilnosti, ki so se skupaj s tehnikami in znanjem, ki se prenašajo iz roda v rod, izoblikovale tako, da proizvodnja in pakiranje celo danes omogočata proizvodnjo posebnih proizvodov, ki jih potrošniki prepoznajo in se sklicujejo na ime regije porekla.

Sklic na objavo specifikacije

(člen 5(7) Uredbe (ES) št. 510/2006 (3))

http://www.dgadr.pt/images/docs/val/dop_igp_etg/Valor/CE_Requeijao_BB.pdf

(1) UL L 343, 14.12.2012, str. 1.

(2) UL L 93, 31.3.2006, str. 12. Nadomeščena z Uredbo (EU) št. 1151/2012.

(3) Prim. opombo 2.